CELEX: 
Language: bg
Date: 2017-08-21 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2016/1237 по отношение на естеството и вида на информацията, за която се представят уведомления във връзка с лицензиите в сектора на ориза

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               При проведената през 2013 г. реформа на общата селскостопанска политика беше потвърдено, че е необходимо системата на лицензии за внос и износ на селскостопански продукти като инструмент за наблюдение на търговските потоци да продължи да се прилага, като с оглед на по-доброто управление следва да се възприеме по-гъвкав подход към въпросните лицензии.
            
            
               Предвид тази необходимост след завършване на реформата бяха актуализирани разпоредбите във връзка с общите правила за лицензиране, като предишните правила бяха заменени с Делегиран регламент (ЕС) 2016/1237 и Регламент за изпълнение (ЕС) 2016/1239.
            
            
               Наред с останалите разпоредби на Делегиран регламент (ЕС) 2016/1237 в него се установява списък на продукти със задължение за лицензиране при внос и/или износ, в който е включен и оризът. Определят се също така естеството и видът на информацията, за която държавите членки са длъжни да представят уведомления на Комисията. С цел да се запази текущата практика [в съответствие с разпоредбите на член 16, параграф 1, буква а), подточка i) и член 16, параграф 2 от Регламент (ЕО) № 1342/2003, които бяха отменени с член 11, параграф 1, буква б) от Регламент (ЕС) 2016/1237] и да се използват данните, събирани посредством лицензиите, в Регламент (ЕС) 2016/1237 следва също така да се определят естеството и видът на информацията, която държавите членки са длъжни да предоставят на Комисията по отношение на уведомленията за количествата ориз, обхванати от лицензии.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               В периода от юли 2014 г. до юли 2015 г. разпоредбите относно лицензиите за внос и износ, предвидени в действащите по това време регламенти на Комисията, и произтичащите от тях проблеми бяха подробно обсъдени с експерти от държавите членки, в резултат на което бяха приети Делегиран регламент (ЕС) 2016/1237 и Регламент за изпълнение (ЕС) 2016/1239. Единствената цел на настоящия проект на делегиран акт е да се официализира съществуващата практика по отношение на уведомленията за количествата ориз, обхванати от лицензии.
            
            
               Комисията обсъди проекта на делегиран акт с експерти, номинирани от държавите членки в рамките на експертната група за ООП, и взе предвид изразените гледни точки и становища.
            
            
               Експертите на Европейския парламент бяха информирани за обсъжданията и поканени за участие в заседанията. Наред с това проектът на делегиран регламент беше подложен на механизма за предоставяне на обратна връзка.
            
            
               В рамките на посочения механизъм беше проведена четириседмична обществена консултация (6.6.2017 г. — 4.7.2017 г.), при която не бяха получени никакви отзиви.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Делегираният акт допълва Регламент (ЕC) № 1308/2013 по отношение на лицензиите за внос и износ. По-конкретно с основния акт Комисията се упълномощава да приема делегирани актове по отношение на естеството и вида на информацията, за която се представят уведомления (член 223, параграф 2, буква а).
            
            
               С делегирания акт се утвърждава дългогодишната практика по отношение на уведомленията, които държавите членки представят на Комисията, за количествата ориз, обхванати от лицензии.
            
            
               На последно място, с делегирания акт се въвеждат съответните изменения в действащия Делегиран регламент (ЕС) 2016/1237.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 17.8.2017 година
            
            
               за изменение на Делегиран регламент (ЕС) 2016/1237 по отношение на естеството и вида на информацията, за която се представят уведомления във връзка с лицензиите в сектора на ориза
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
         
         
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета
                  1
               , и по специално член 223, параграф 2, буква а) от него,
            
            
               като има предвид, че:
            
            
               (1)Делегиран регламент (ЕС) 2016/1237 на Комисията
                  2
                допълва Регламент (ЕС) № 1308/2013 по отношение на правилата за прилагане на системата на лицензии за внос и износ. С него се въвеждат съответните правила за сектора на ориза и се определят естеството и видът на информацията, за която държавите членки са длъжни да представят уведомления на Комисията.
            
            
               (2)Целесъобразно е да се предвиди задължение за държавите членки да уведомяват Комисията за количествата ориз, обхванати от лицензии, каквото задължение е било включено в предишни регламенти. 
            
            
               (3)Във връзка с изменението на Делегиран регламент (ЕС) 2016/1237 е целесъобразно понятие, използвано в член 2, параграф 2, буква в), подточка iii) от посочения регламент, да бъде приведено в съответствие с митническата терминология, използвана в Митническия кодекс на Съюза, и да се включи по-точна препратка към съответните разпоредби на Регламент (ЕС) № 952/2013 на Европейския парламент и на Съвета
                  3
               .
            
            
               (4)Поради това Делегиран регламент (ЕС) 2016/1237 следва да бъде съответно изменен.
            
            
               (5)Тъй като основната причина за изменение на Делегиран регламент (ЕС) 2016/1237 е утвърждаването на отдавна съществуващото задължение за уведомяване и предвид необходимостта да се гарантира приемственост и правна сигурност за уведомленията в сектора на ориза, настоящият регламент следва да влезе в сила в деня след деня на неговото публикуване,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Делегиран регламент (ЕС) 2016/1237 се изменя, както следва:
            
            
               1) В член 2, параграф 2, буква в) подточка iii) се заменя със следното:
            
            
               „iii) продуктите, които подлежат на възстановяване или опрощаване на размера на вносните или износните мита, както е посочено в дял III, глава 3, раздел 3 от Регламент (ЕС) № 952/2013 на Европейския парламент и на Съвета*, по отношение на които все още не е взето окончателно решение.
            
            
               -------
            
            
               * Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).“
            
            
               2) В член 8 след буква д) се вмъква следната буква да):
            
            
               „да) по отношение на ориз: количествата, посочени в член 19а от Регламент за изпълнение (ЕС) 2016/1239;“. 
            
            
               Член 2
            
            
               Настоящият регламент влиза в сила в деня след деня на публикуването му в Официален вестник на Европейския съюз. 
            
            
               Настоящият регламент е задължителен в своята цялост и се прилага пряко във всички държави членки.
            
         
         
            
               Съставено в Брюксел на 17.8.2017 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  ОВ L 347, 20.12.2013 г., стр. 671.
               
               
                  
                     (2)
                  Делегиран регламент (ЕС) 2016/1237 на Комисията от 18 май 2016 г. за допълнение на Регламент (ЕС) № 1308/2013 на Европейския парламент и на Съвета по отношение на правилата за прилагане на системата на лицензии за внос и износ и за допълнение на Регламент (ЕС) № 1306/2013 на Европейския парламент и на Съвета по отношение на правилата за освобождаване и задържане на обезпечения, внесени във връзка с тези лицензии, и за изменение на регламенти (ЕО) № 2535/2001, (ЕО) № 1342/2003, (ЕО) № 2336/2003, (ЕО) № 951/2006, (ЕО) № 341/2007 и (ЕО) № 382/2008 на Комисията и за отмяна на регламенти (ЕО) № 2390/98, (ЕО) № 1345/2005, (ЕО) № 376/2008 и (ЕО) № 507/2008 на Комисията (ОВ L 206, 30.7.2016 г., стр. 1).
               
               
                  
                     (3)
                  Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).